
Text rozhodnutia
Súd: Krajský súd Bratislava Spisová značka: 6S/62/2016 Identifikačné číslo súdneho spisu: 1016200497 Dátum vydania rozhodnutia: 13. 04. 2016 Meno a priezvisko sudcu, VSÚ: JUDr. Vlastimil Pavlikovský ECLI: ECLI:SK:KSBA:2016:1016200497.1 Uznesenie Krajský súd v Bratislave v právnej veci žalobcu: KOOPERATIVA poisťovňa, a.s. Vienna Insurance Group, so sídlom Štefanovičova 4, 816 23 Bratislava, IČO: 00 585 441, právne zastúpený: Ružička Csekes s.r.o. so sídlom Vysoká 2/B, 811 06 Bratislava, proti žalovanému: Národný inšpektorát práce, so sídlom Masarykova 10, 040 01 Košice, o preskúmanie zákonnosti rozhodnutia žalovaného č. OPS/ BEZ/2016/2301, O-22/2016 zo dňa 1.3.2016 v spojení s rozhodnutím Inšpektorátu práce Bratislava č. 2015/426, 2015/15885 zo dňa 18.11.2015, takto r o z h o d o l : Krajský súd v Bratislave o d k l a d á vykonateľnosť rozhodnutia Národného inšpektorátu práce č. OPS/ BEZ/2016/2301, O-22/2016 zo dňa 1.3.2016 v spojení s rozhodnutím Inšpektorátu práce Bratislava č. 2015/426, 2015/15885 zo dňa 18.11.2015, a to až do nadobudnutia právoplatnosti rozhodnutia súdu vo veci samej. o d ô v o d n e n i e : Žalobca sa žalobou podanou Krajskému súdu v Bratislave dňa 24.3.2016 domáhal preskúmania zákonnosti rozhodnutia žalovaného č. OPS/BEZ/2016/2301, O-22/2016 zo dňa 1.3.2016, ktorým bolo potvrdené rozhodnutie Inšpektorátu práce Bratislava č. 2015/426, 2015/15885 zo dňa 18.11.2015 o uložení pokuty vo výške 3.000 € za spáchanie správneho deliktu v oblasti pracovného práva. Žalobca spolu s podanou žalobou sa domáhal odkladu vykonateľnosti, pričom uviedol, že v priamej príčinnej súvislosti s účinkami rozhodnutí žalovaného mu hrozí závažná ujma na jeho právach spočívajúca v možnosti jeho vylúčenia z procesu verejných obstarávaní, pričom poukázal na ustanovenie § 32 ods. 1 písm. g) zákona č. 25/2006 Z.z. o verejnom obstarávaní účinnom od 18.4.2016, podľa ktorého sa verejného obstarávania môže zúčastniť len ten subjekt, ktorý sa nedopustil v predchádzajúcich troch rokoch od vyhlásenia verejného obstarávania závažného porušenia povinností v oblasti pracovného práva, za ktoré mu bola uložená sankcia. Na záver poukázal na to, že v roku 2015 sa žalobca zúčastnil tridsiatich verejných obstarávaní v celkovom objeme 24.543.000 €. Podľa § 250c veta druhá O.s.p., na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Súd považoval dôvody, uvedené v žiadosti o odklad vykonateľnosti napadnutého rozhodnutia v spojení s prvostupňovým rozhodnutím za opodstatnené, preto Krajský súd v Bratislave postupoval v súlade s citovaným zákonným ustanovením a rozhodol a žiadosti žalobcu spôsobom uvedeným vo výroku tohto uznesenia Poučenie: Proti tomuto uzneseniu odvolanie nie je prípustné.

